Zálesie (okres Senec)

Zálesie (historicky , , ) je obec na Slovensku v okrese Senec, v tesnej blízkosti Bratislavy.

V obci žije 2 144 zaregistrovaných obyvateľov, ktorí na dennej báze dochádzajú do Bratislavy za prácou, školami či úradmi. Zálesie je plne elektrifikované s prípojkami na studenú vodu, plyn a optický internet.

Obec leží na Podunajskej nížine, nie je však súčasťou Žitného ostrova. Obklopená je poliami a Malým Dunajom. 

V obci sa nachádza rímskokatolícka kaplnka Najsvätejšej Trojice z roku 1939. Starostom Zálesia je nezávislý kandidát Marián Perger.

Dejiny 
Chotár dnešného Zálesia patril do majetkov malinovského panstva grófov zo Svätého Jura a Pezinka. Potom ich vlastnili Méreyovci, neskôr Ilešházyovci a ďalší.

V roku 1810 kúpili malinovské panstvo Aponiovci, po ktorých ostal malinovský kaštieľ. Albert Aponi bol neslávne známy svojimi Školskými zákonmi z roku 1905. Ako majetok nepriateľov štátu bol ich veľkostatok v roku 1920 predaný a novým majiteľom sa stal americký Slovák Ignác Gessay, americký Slovák, ktorého podporila Slovenská banka. Ten majetok rozparceloval a predal miestnym. 604 hektárov výhodne predal súkromníkom pochádzajúcich zo severného Slovenska, ktorí tvorili základ novej obce Gešajov, severne od súčasnej polohy Malinova. Obec najprv patrila pod Malinovo, po okupácii južného Slovenska Maďarskom sa však Malinovo pripadlo Maďarom. Gešajov však pripadol Slovákom a pričlenil sa pod obec Ivanka pri Dunaji.

Osamostatnenie nastalo v roku 1940. V roku 1960 bola obec premenovaná na Zálesie. V roku 1976 bola opäť pričlenená k Ivanke pri Dunaji, nastal jej úpadok, dostala sa na zoznam zánikových obcí a v snahe získať prácu obyvatelia dedinu opúšťali.

Od roku 1990 je Zálesie opäť samostatné. Po roku 2000 rozsiahla nová výstavba rodinných, ale aj bytových domov a celých ulíc.

Kultúrne pamiatky 
V obci je jeden kostol a rímskokatolícka kaplnka svätej Trojice z roku 1939. Nad hlavným vchodom je trojuholníkový murovaný štít, v ktorého nike je socha svätého Jozefa. Na konci obce je prícestný kríž, ktorý obyvatelia postavili v roku 1938 na vďaku, že sa nestali súčasť horthyovského Maďarska. Pri dverách vchodu do obecného úradu je osadený bronzový reliéf zakladateľa obce Ignáca Gessaya (z roku 1994).

Súčasnosť 
Zálesie je obec hneď na východ od Bratislavy a slúži primárne ako satelit a súčasť bratislavskej aglomerácie. Väčšina občanov Zálesia denne dochádza do Bratislavy za školou, prácou či úradmi.

Aj napriek tomu, že je Zálesie v tesnej blízkosti Bratislavy, v obci už roky prebieha developerský rozmach. Obec je totiž blízko hlavnému mestu, no tiež ponúka "dedinskú atmosféru" – lesy, polia, bicyklovanie, srnky a podobné aktivity. Vďaka tomu je tak Zálesie častou voľbou Bratislavčanov, ktorí si chcú postaviť rodinný dom so záhradou. Z tohto sa dá tiež usúdiť, že v Zálesí okrem pôvodných obyvateľov žije najmä bonitná skupina obyvateľstva.

V obci je aktívna organizácia Červeného kríža a Dobrovoľného hasičského zboru, ktorý organizuje aj mládež. Hasičské súťaže im vypĺňajú voľný čas. Na konci Terchovskej ulice bolo vybudované futbalové ihrisko a v roku 1952 bolo vrátené a zlikvidované. Od roku 2017 ho využíva mládežnícky klub Atletiko Zálesie.

Geografia 
Obec sa nachádza v Bratislavskom kraji, v okrese Senec a približne 10 kilometrov od hlavného mesta Slovenska, Bratislavy.

Obec Zálesie leží na Podunajskej nížine, nie je však súčasťou Žitného ostrova. Obec síce tesne obteká Malý Dunaj, no z druhej strany. Zálesie tak leží na rozsiahlom polostrove, ktorý je tvorený ramenami Malého Dunaja - Blatinou, Bielou vodou a samotným hlavným tokom Malého Dunaja. Okolo obce sa nachádza veľké množstvo priekop vytvorených vysušenými mŕtvymi ramenami rozvetveného Malého Dunaja.

Aj napriek tomu, že sa obec nenachádza na Žitnom ostrove, je  obec z každej strany obklopená rozsiahlymi poliami typickými pre Podunajskú nížinu. V okolí Zálesia sa pestujú najmä repa a kukurica.

Zálesie je obklopené viacerými jazerami (predovšetkým Zelená Voda I., Zelená Voda II., Zelená Voda III. a Štrkovka v Ivanke pri Dunaji, ktoré pôsobia aj ako rekreačná oblasť pre Bratislavčanov. Niektoré z jazier sú určené na plávanie, ostatné sú veľmi populárne pre rybolov, stanovanie kemping (najmä v lete).

Na sever od Zálesia leží trikrát väčšia obec Ivanka pri Dunaji, ktorá ponúka aj pobočky bánk, poštu, niekoľko supermarketov vrátane TESCO a železničnú zastávku. Na severovýchod leží ešte väčšie Bernolákovo, aj s policajnou stanicou a železničnou stanicou. Na východe leží Nová Dedinka, na juhu a juhovýchode obec Malinovo. Na západ leží letisko hlavného mesta Bratislava a drobná časť Mostu pri Bratislave, ktorá vzniká pri jazerách Zelená Voda.

Občianska vybavenosť 
Zálesie je plne elektrifikované. Do všetkých domov je zavedený plyn a studená voda. Teplú vodu si občania ohrievajú najmä plynom, časť obce aj napriek aktivistom nie je vybavená centrálnou kanalizáciou. Občania sa poväčšine spoliehajú na žumpy alebo vlastné čistiarne odpadových vôd. V obci zabezpečuje vývoz odpadu spoločnosť AVE. Väčšina domov má prístup k optickému internetu od Telekomu.

Obec je známa aj vďaka tzv. Gešajovským mlynom – viacerými menšími replikami dobových mlynov plávajúcich po Malom Dunaji. V obci sa každoročne organizuje známa Záleská divadelná púť, zmiešaný festival pre deti aj dospelých, kde je doobedie a poobedie venované programu pre deti, kým večer vystupujú známe kapely ako HEX, Para, Billy Barman či Fragile alebo stand-up comedy. Vstup je zadarmo a podujatie je organizované vo vztyčovanom šapitó na Novom námestí.

V obci je prevádzkované aj Kino Zálesie, ktoré premieta nepravidlene 4 krát mesačne a to 2 večerné predstavenia, vždy v piatok večer, a dve predstavenia pre deti a to soboty o 10:00. Premieta sa v Kultúrnom dome. Viac informácií o aktuálnom programe nájdete na www.kinozalesie.sk

Verejné služby 
 Potraviny FIPE – Malinovská ul. – pod kultúrnym domom – malé, no veľmi dobre zásobené
 pohostinstvo Red Pub – Malinovská ul. - pod kultúrnym domom
 kaviareň/cukráreň Jane Caffe – Terchovská 93
 Reštaurácia U Takácsovcov – Malinovská > možnosť denného menu i obyčajnej ponuky
 obecný úrad – Trojičné námestie
 požiarna zbrojnica – Trojičné námestie
 Kostol Najsvätejšej Trojice – ul. Ignáca Gešaja
 materská škola – Malinovská ul.
 Hrádza – za dedinou, na konci Starobystrickej ul.
 jazerá Zelená Voda I. (na plávanie) a II. (na rybolov) za hrádzou
 Gešajovské mlyny – medzi konečnou autobusu Zálesie, RD a záleským mostom smer Malinovo
 park Zálesíčko – ul. Ignáca Gešaja – fontána, lavičky, detské atrakcie, zeleň
 bankomat OTP Banka – Malinovská ul. – pod kultúrnym domom
 Kvety Janka – kvetinárstvo – Starobystrická ul.
 Relaxačné centrum Ramonna – Za záhradami ul.
 Záleský maják – pri konečnej autobusu Zálesie, RD, tiež sa tu nachádza ohnisko
 Záleské korzo – maják a mólo cez Malý Dunaj, veľmi rušná turistická atrakcia – pri zastávke Zálesie, RD
 Pošta sa nachádza v Ivanke pri Dunaji

Doprava 
Zálesie leží na zrekonštruovanej hlavnej ceste tretej triedy III/1041 medzi obcami Malinovo a Ivanka pri Dunaji, prostredníctvom poľnej cesty (časť už tvorí asfaltovaná cyklocesta) je možné dostať sa okolo letiska priamo aj do Bratislavy či do Mostu pri Bratislave.

Autobusové spojenie v Zálesí zabezpečuje spoločnosť Slovak Lines, ktorá obec v krátkych intervaloch spája s Bratislavou. Obec Zálesie má 5 autobusových zastávok, a to sú: Ivanka pri Dunaji; Sihoť (na znamenie; zastávka premenovaná z názvu Zálesie, Sihoť od 15.12.2013, leží však v katastrálnom území obce Zálesie); Zálesie, MŠ; Zálesie, Jednota; Zálesie, RD a Zálesie, Domky. Na zastávke Zálesie, RD sa nachádza obratisko využívané niektorými spojmi.

Slovak Lines do Zálesia prevádzkuje linku 610 z Bratislava, AS s niektorými spojmi predĺženými až do Malinova, večer do Zálesia zachádza aj linka 620, ktorá ďalej pokračuje do obcí Nová Dedinka, Tureň a mesta Senec. Všetky linky sú súčasťou IDS BSK.

Autobusová dostupnosť:

 Ivanka pri Dunaji (námestie aj miestne školy) – 5 minút
 Bratislava, Zlaté piesky – 15 až 20 minút
 Bratislava, Bajkalská a Nová doba – 25 až 30 minút
 Bratislava, AS – 30 až 40 minút
 Malinovo – 5 minút
 Senec – denná kombinácia spolu s vlakmi a prestupmi – 30 až 60 minút

Približné intervaly spojov:

 Ranná špička: 30 minút
 Sedlo: 120 minút
 Poobedná špička: 30 minút
 Večer: 60 minút
 Víkend: 120 minút

Posledný spoj z Bratislava, AS odchádza o 22:47. Od roku 2021 sú do obce plánované aj nočné spoje s odchodom z Hodžovho námestia v Bratislave, s napojením na nočné spoje bratislavskej MHD.

Všetky lístky sa kupujú u vodiča v autobuse, je možné využiť aj už vytlačený a označený papierový lístok od iného dopravcu zapojeného v integrovanom systéme.

Okrajové časti Bratislavy sú od Zálesia vzdialené do 10 minút jazdy autom, vďaka mestskému obchvatu sa je možné dostať do centra do 20 minút autom. Zálesie veľmi trpí nepriaznivou dopravnou situáciou spôsobenou zbiehaním sa miestnej cesty tretej triedy III/1048 a cesty prvej triedy I/61 v Ivanke pri Dunaji. Semaforová križovatka je tiež známa ako "križovatka pri Metre" pomenovaná podľa rovnomenného supermarketu. Situáciu sľubuje vyriešiť D4R7 s plánovaným výjazdom Ivanka pri Dunaji-sever, ktorý sa začal stavať na jar 2018.

V auguste 2020 sa tiež uvažovalo o tangentovom prepojení Zálesia so samotným obchvatom 4-prúdovou cestou od severného konca Zálesia, s vlastnou križovatkou a diaľničným zjazdom Zálesie na D4R7. Tangenta je zatiaľ v štádiu návrhu a obidva varianty zablokovali obce Zálesie a Ivanka pri Dunaji kvôli blízkosti k obciam. Ivanka pri Dunaji na úseku požaduje vybudovať tunel.

V januári 2021 bol návrh stále v diskusnom štádiu a k aliancii Zálesia a Ivanky pri Dunaji sa pridalo viacero okolitých dedín z mikroregiónu bratislavských satelitov ako Bernolákovo či Malinovo.

Ulice 
V Zálesí sa nachádza 31 ulíc a to: Malinovská, Terchovská, Starobystrická, Záhumenná, Domky, Dunajská, Hornozelenická, Siladická, Lesná, Lipová, Lúčna,Obilná, Slnečná, Okružná, Topoľová, Ivanská, Pri kríži, Ku Gaštanu, Poľná, Tichá, Dlhá, Krátka, Stredná, Krížna, Ignáca Gešaja, Muškátová, Za záhradami, Družstevná, Veselá, Bazová, Dolnomajerská, Jazerná a Turčianska. Sú tu aj 2 námestia – Nové námestie a Trojičné námestie.

Referencie

Iné projekty 

 
Obce okresu Senec